CELEX: 32012H0724(13)
Language: mt
Date: 2012-07-10 00:00:00
Title: Rakkomandazzjoni tal-Kunsill tal- 10 ta’ Lulju 2012 dwar il-Programm Nazzjonali ta’ Riforma għall-2012 tal-Irlanda u li tagħti l-opinjoni tal-Kunsill dwar il-Programm ta’ Stabbiltà tal-Irlanda, 2012-2015

24.7.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 219/44
            
         RAKKOMANDAZZJONI TAL-KUNSILL
   tal-10 ta’ Lulju 2012
   dwar il-Programm Nazzjonali ta’ Riforma għall-2012 tal-Irlanda u li tagħti l-opinjoni tal-Kunsill dwar il-Programm ta’ Stabbiltà tal-Irlanda, 2012-2015
   2012/C 219/13
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ baġit u s-sorveljanza u l-koordinazzjoni ta’ politika ekonomika (1), u partikolarment l-Artikolu 5(2) tiegħu,
   Wara li kkunsidra r-rakkomandazzjoni tal-Kummissjoni Ewropea,
   Wara li kkunsidra l-konklużjonijiet tal-Kunsill Ewropew,
   Wara li kkunsidra l-opinjoni tal-Kumitat tal-Impjiegi,
   Wara li kkonsulta l-Kumitat Ekonomiku u Finanzjarju,
   Billi:
   
               (1)
            
            
               Fis-26 ta’ Marzu 2010, il-Kunsill Ewropew qabel mal-proposta tal-Kummissjoni li tiġi varata strateġija ġdida għall-impjiegi u t-tkabbir, Ewropa 2020, imsejsa fuq koordinazzjoni msaħħa ta’ politika ekonomika, li tiffoka fuq l-oqsma ewlenin fejn hija meħtieġa azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività.
            
         
               (2)
            
            
               Fit-13 ta’ Lulju 2010, il-Kunsill adotta rakkomandazzjoni dwar il-linji gwida ġenerali għal-linji politiċi dwar l-ekonomija tal-Istati Membri u l-Unjoni (mill-2010 sal-2014) u fil-21 ta’ Ottubru 2010 adotta deċiżjoni dwar linji gwida għal-linji politiċi tal-Istati Membri dwar l-impjiegi (2), li flimkien jagħmlu l-“linji gwida integrati”. L-Istati Membri ġew mistiedna jqisu l-linji gwida integrati fil-linji ta’ politika nazzjonali tagħhom dwar l-ekonomija u l-impjiegi.
            
         
               (3)
            
            
               Fit-12 ta’ Lulju 2011, il-Kunsill adotta rakkomandazzjoni (3) dwar il-Programm ta’ Riforma Nazzjonali tal-Irlanda għall-2011 u ta l-opinjoni tiegħu dwar il-Programm ta’ Stabbiltà aġġornat tal-Irlanda għall-perijodu 2011-2015.
            
         
               (4)
            
            
               Fit-23 ta’ Novembru 2011, il-Kummissjoni adottat it-tieni Stħarriġ Annwali dwar it-Tkabbir, li kien il-bidu tat-tieni semestru Ewropew ta’ koordinazzjoni integrata u ex ante ta’ linji politiċi, li huwa msejjes fuq l-istrateġija Ewropa 2020.
            
         
               (5)
            
            
               Il-Parlament Ewropew kien debitament involut fis-Simestru Ewropew, b’konformità mar-Regolament (KE) Nru 1466/97, u, fil-15 ta’ Frar 2012, adotta riżoluzzjoni dwar aspetti soċjali u tal-impjieg fl-Istħarriġ Annwali dwar it-Tkabbir tal-2012 u riżoluzzjoni dwar il-kontribut għall-Istħarriġ Annwali dwar it-Tkabbir għall-2012.
            
         
               (6)
            
            
               Fit-2 ta’ Marzu 2012, il-Kunsill Ewropew approva l-prijoritajiet sabiex ikunu żgurati l-istabbiltà finanzjarja, il-konsolidazzjoni fiskali u l-azzjoni li trawwem it-tkabbir. Huwa enfasizza l-ħtieġa li ssir konsolidazzjoni fiskali differenzjata u li tkun favorevoli għat-tkabbir, biex jiġu rkuprati l-kundizzjonijiet normali ta’ self lill-ekonomija, għall-promozzjoni tat-tkabbir u l-kompetittività, għall-indirizzar tal-qgħad u l-konsegwenzi soċjali tal-kriżi, u għall-immodernizzar tal-amministrazzjoni pubblika.
            
         
               (7)
            
            
               Fit-2 ta’ Marzu 2012, il-Kunsill Ewropew stieden ukoll lill-Istati Membri parteċipanti fil-Patt Euro Plus biex jippreżentaw l-impenji tagħhom fil-ħin biex jiġu inklużi fil-Programmi ta’ Stabbiltà jew Konverġenza tagħhom u fil-Programmi Nazzjonali ta’ Riforma tagħhom.
            
         
               (8)
            
            
               Fis-27 ta’ April 2012, l-Irlanda ressqet il-Programm ta’ Stabbiltà tagħha, li jkopri l-perijodu 2012-2015 u l-Programm ta’ Riforma Nazzjonali tagħha għall-2012.
            
         
               (9)
            
            
               Fis-7 ta’ Diċembru 2010, il-Kunsill adotta d-Deċiżjoni ta’ Implimentazzjoni 2011/77/UE (4) li tagħti għajnuna finanzjarja lill-Irlanda sa tmiem l-2013 b’konformità mar-Regolament tal-Kunsill (UE) Nru 407/2010 tal-11 ta’ Mejju 2010 li jistabbilixxi mekkaniżmu Ewropew ta’ stabbilizzazzjoni finanzjarja (5). Il-Memorandum ta’ Qbil relatat iffirmat fis-16 ta’ Diċembru 2010 u s-supplimenti suċċessivi tiegħu jistabbilixxu l-kundizzjonijiet ta’ politika ekonomika li fuq il-bażi tagħha joħorġu l-flus tal-għajnuna finanzjarja.
            
         
               (10)
            
            
               B’mod ġenerali, l-Irlanda implimentat il-kundizzjonijiet tal-programm ta’ għajnuna finanzjarja speċifikat fil-Memorandum ta’ Qbil. B’mod partikolari, il-mira tad-defiċit fiskali għall-2011 (10,6 %) inkisbet b’marġni sinifikanti u l-baġit għall-2012 qiegħed jimmira lejn defiċit fiskali ta’ 8,6 % tal-PDG, b’konformità mal-limitu massimu tal-programm ta’ għajnuna finanzjarja. Il-pjanijiet ta’ konsolidazzjoni fiskali għat-terminu medju huma konsistenti mal-limiti massimi għad-defiċit fil-programm ta’ għajnuna finanzjarja u ma’ defiċit iktar baxx minn 3 % tal-PDG sal-2015. Ir-rikapitalizzazzjoni tal-banek domestiċi prevista mir-Reviżjoni tal-2011 tal-Valutazzjoni tal-Kapital Prudenzjali tal-Bank Ċentrali tal-Irlanda sostanzjalment tlestiet u d-deleveraging tal-banek domestiċi kumplessivament qabeż il-miri tal-programm ta’ għajnuna finanzjarja għall-2011. Ir-riformi strutturali għat-tisħiħ tal-kompetittività u li għandhom joħolqu aktar opportunitajiet ta’ xogħol jinsabu fi stadju avvanzat sew.
            
         
               (11)
            
            
               L-ekonomija tal-Irlanda reġa’ qed ikollha tkabbir modest ta’ 0,7 % fl-2011, kif kien mistenni bejn wieħed ieħor fil-programm ta’ għajnuna finanzjarja. It-tkabbir kien ġej l-iktar mill-esportazzjonijiet li bbenefikaw minn titjib fil-kompetittività u domanda esterna solida. L-esportazzjonijiet netti kkontribwew 4,7 punti perċentwali għat-tkabbir tal-PDG, filwaqt li d-domanda domestika kompliet tonqos minħabba l-konsolidazzjoni fiskali, telf ta’ impjiegi u tranġar tal-bilanċi tal-familji. Fl-2012, it-tkabbir huwa mistenni li jimmodera ruħu għal madwar 0,5 %, minħabba l-ambjent estern avvers u l-aġġustament kontinwu għad-domanda domestika. L-itranġar tal-bilanċi korporattivi u tal-familji se jkompli jkun ta’ piż fuq il-konsum u l-investiment fit-terminu medju. It-tkabbir li jiġi mill-esportazzjonijiet huwa mistenni li jiżdied għal 1,9 % fl-2013 u għal 2,8 % sal-2015 bis-saħħa tad-demografija tajba tal-Irlanda u suq tax-xogħol flessibbli kif ukoll kapaċità żejda konsiderevoli fl-ekonomija.
            
         
               (12)
            
            
               Abbażi tal-valutazzjoni tal-Programm ta’ Stabbilità skont l-Artikolu 5(1) tar-Regolament tal-Kunsill (KE) Nru 1466/97, il-Kunsill huwa tal-opinjoni li x-xenarju makroekonomiku li fuqu huma bbażati l-projezzjonijiet baġitarji fil-Programm huwa plawżibbli. Il-projezzjonijiet tat-tkabbir ekonomiku fil-Programm ta’ Stabbilità huma simili għall-previżjoni tas-servizzi tal-Kummissjoni għar-rebbiegħa tal-2012. L-għan tal-istrateġija baġitarja tal-Programm ta’ Stabbilità huwa li d-defiċit tal-amministrazzjoni pubblika jonqos għal taħt il-limitu ta’ 3 % tal-PDG sa tmiem l-2015, li huwa konformi mal-iskadenza stabbilita mill-Kunsill għall-korrezzjoni tad-defiċit eċċessiv. Il-Programm ta’ Stabbilità attwalment jipproġetta defiċit ta’ 8,3 % tal-PDG (taħt il-mira tal-programm ta’ 8,6 % tal-PDG) fl-2012, 7,5 % tal-PDG fl-2013, 4,8 % tal-PDG fl-2014 u 2,8 % tal-PDG sa tmiem il-perjodu tal-programm fl-2015. Dan il-perkors huwa bbażat fuq miżuri ta’ konsolidazzjoni ta’ 2,7 % tal-PDG implimentati fil-baġit għall-2012, u miżuri ta’ konsolidazzjoni usa’ ta’ 3,9 % tal-PDG fl-2013-2014 u sforz ta’ konsolidazzjoni ulterjuri speċifikat parzjalment ta’ 1,1 % tal-PDG fl-2015. Il-Programm ta’ Stabbilità jirriafferma l-objettiv tat-terminu medju (OTM) ta’ defiċit strutturali tal-amministrazzjoni pubblika ta’ 0,5 % tal-PDG, li ma jintlaħaqx matul il-perijodu tal-programm. L-OTM jirrifletti adegwatament ir-rekwiżit tal-Patt ta’ Stabbiltà u Tkabbir. Id-dejn tal-amministrazzjoni pubblika huwa iktar minn 60 % tal-PDG u huwa mistenni li jiżdied minn 108 % tal-PDG fl-2011 għal 120 % fl-2013 qabel ma jibda jonqos. Għall-perijodu tal-Proċedura ta’ Defiċit Eċċessiv sal-2015 u fit-tliet snin ta’ wara, l-Irlanda se tkun f’perijodu ta’ tranżizzjoni u l-pjanijiet baġitarji għandhom jiżguraw biżżejjed progress lejn il-konformità mal-valur referenzjarju għat-tnaqqis tad-dejn tal-Patt ta’ Stabbiltà u Tkabbir.
            
         
               (13)
            
            
               L-Irlanda ħadet għadd ta’ impenji taħt il-Patt Euro Plus. Dawn l-impenji jikkonċernaw il-promozzjoni tal-kompetittività, il-promozzjoni tal-impjiegi, it-titjib tas-sostenibbiltà tal-finanzi pubbliċi u t-tisħiħ tal-istabbiltà finanzjarja,
            
         B’DAN JIRRAKKOMANDA li l-Irlanda tieħu azzjoni matul il-perijodu 2012-2013 sabiex:
   Timplimenta l-miżuri stipulati fid-Deċiżjoni ta’ Implimentazzjoni 2011/77/UE u speċifikati ulterjorment fil-Memorandum ta’ Qbil tas-16 ta’ Diċembru 2010 u s-supplimenti sussegwenti tiegħu.
   
      Magħmul fi Brussell, l-10 ta' Lulju 2012.
      
         
            Għall-Kunsill
         
         
            Il-President
         
         V. SHIARLY
      
   
   
      (1)  ĠU L 209, 2.8.1997, p. 1.
   
      (2)  Miżmuma għall-2012 permezz tad-Deċiżjoni tal-Kunsill 2012/238/UE tas-26 ta’ April 2012 dwar linji gwida għal-linji politiċi tal-Istati Membri dwar l-impjiegi (ĠU L 119, 4.5.2012, p. 47).
   
      (3)  ĠU C 215, 21.7.2011, p. 1.
   
      (4)  ĠU L 30, 4.2.2011, p. 34.
   
      (5)  ĠU L 118, 12.5.2010, p. 1.